Odločba Komisije

z dne 7. marca 2003

o spremembi Uredbe (ES) št. 2037/2000 Evropskega parlamenta in Sveta glede uporabe halona 1301 in halona 1211

(notificirana pod dokumentarno številko K(2003) 691)

(2003/160/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe (ES) št. 2037/2000 Evropskega parlamenta in Sveta z dne 29. junija 2000 o snoveh, ki tanjšajo ozonski plašč [1], kakor je bila nazadnje spremenjena z Uredbo (ES) št. 2039/2000 [2], in zlasti člena 4(4)(iv) Uredbe,

ob upoštevanju naslednjega:

(1) Komisija je med pregledom, predvidenim v členu 4(4)(iv) Uredbe (ES) št. 2037/2000, in po posvetovanju z vojsko ter drugimi zainteresiranimi stranmi, prišla do naslednjih ugotovitev v zvezi z uporabo halona 1301 in halona 1211.

(2) Halon 1301 se trenutno uporablja za zagotovitev inertnosti goriva v tankih na lovskih letalih F-16. Sedaj ni na voljo nobenih nadomestnih snovi, ki bi lahko pogasile ogenj in preprečile eksplozijo pri še sprejemljivem prostorninsko-utežnem razmerju za preprečitev vžiga goriva v tankih lovcev. Nadomestna snov, ki bi bila vgrajena in operativno sposobna v lovcih F-16, verjetno ne bo na razpolago v bližnji prihodnosti, prav gotovo pa ne pred 31. decembrom 2003, ko je treba vse neizvzete uporabe razgraditi v skladu s členom 4(4)(v) Uredbe (ES) št. 2037/2000. To uporabo halona 1301 je torej potrebno dodati na seznam izvzetih uporab halona v Prilogi VII Uredbe (ES) št. 2037/2000.

(3) Halon 1301 in halon 1211 se trenutno uporabljata v vojaških kopenskih vozilih in plovnih objektih za zaščito prostorov za osebje in oddelkov za motorje. Vendar izvzetje iz Uredbe (ES) št. 2037/2000 velja samo za uporabo halona 1301. Predelava te vojaške opreme, da bi namesto halona 1211 uporabljala halon 1301, bi bila draga in neproduktivna glede varovanja ozonskega plašča, saj ima halon 1301 trikrat višji dejavnik škodljivosti kot halon 1211. Poleg tega bi preusmeritev finančnih sredstev v predelavo opreme za uporabo halona 1301 po vsej verjetnosti odvrnila razvoj nadomestnih snovi, ki nimajo dejavnika škodljivosti. Uporabo halona 1211 za zaščito prostorov za osebje in oddelkov za motorje v vojaških kopenskih vozilih in plovnih objektih, je torej treba dodati na seznam izvzetih uporab halona v Prilogi VII k Uredbi (ES) št. 2037/2000.

(4) Uredbo (ES) št. 2037/2000 je torej treba ustrezno spremeniti.

(5) Ukrepi, predvideni s to odločbo, so v skladu z mnenjem odbora, ustanovljenega s členom 18(1) Uredbe (ES) št. 2037/2000 –

SPREJELA NASLEDNJO ODLOČBO:

Člen 1

Priloga VII k Uredbi (ES) št. 2037/2000 se nadomesti z besedilom v Prilogi k tej odločbi.

Člen 2

Ta odločba je naslovljena na države članice.

V Bruslju, 7. marca 2003

Za Komisijo

Margot Wallström

Članica Komisije

[1] UL L 244, 29.9.2000, str. 1.

[2] UL L 244, 29.9.2000, str. 26.

--------------------------------------------------

PRILOGA

Priloga VII k Uredbi (ES) št. 2037/2000 se nadomesti z naslednjim besedilom:

PRILOGA VII

Nujne uporabe halona

Uporaba halona 1301:

- v zrakoplovih za zaščito kabin za posadko, gondol motorjev, prostorov za tovor in suhih prostorov ter za inertnost tankov z gorivom

- v vojaških kopenskih vozilih in plovnih objektih za zaščito prostorov za osebje in oddelkov za motorje,

- za zagotavljanje inertnosti v zasedenih prostorih, v katerih bi se lahko sprostila vnetljiva tekočina in/ali plin v vojaškem, naftnem, plinskem in petrokemijskem sektorju, in v obstoječih tovornih ladjah,

- za zagotavljanje inertnosti v obstoječih komunikacijskih in poveljniških centrih s posadko vojaških sil ali drugih, ki so bistveni za državno varnost,

- za zagotavljanje inertnosti prostorov, v katerih obstaja nevarnost širjenja radioaktivne snovi,

- v predoru pod Rokavskim prelivom in z njim povezanih napeljavah ter v železniškem voznem parku.

Uporaba halona 1211:

- v vojaških kopenskih vozilih in plovnih objektih za zaščito prostorov za osebje in oddelkov za motorje,

- v ročnih gasilnih aparatih in pritrjeni gasilni opremi za motorje na krovu letala,

- v zrakoplovu za zaščito kabin za posadko, gondol motorjev, prostorov za tovor in suhih prostorov,

- v gasilnih aparatih, nujnih za osebno varnost, ki jih gasilske brigade uporabljajo za začetno gašenje,

- v vojaških in policijskih gasilnih aparatih za uporabo na ljudeh.

--------------------------------------------------